## Pravilnik o usklađivanju mirovina i drugih novčanih primanja iz mirovinskog i invalidskog osiguranja

### NN 136/1998 (19.10.1998.), Pravilnik o usklađivanju mirovina i drugih novčanih primanja iz mirovinskog i invalidskog osiguranja

# **REPUBLIČKI FOND MIROVINSKOG I INVALIDSKOG OSIGURANJA RADNIKA HRVATSKE,** **REPUBLIČKI FOND INDIVIDUALNIH POLJOPRIVREDNIKA HRVATSKE I** **REPUBLIČKI FOND SAMOSTALNIH PRIVREDNIKA HRVATSKE**

Na temelju članka 2. stavka 5. i članka 3. Zakona o prenošenju sredstava
državnog proračuna fondovima mirovinskog i invalidskog osiguranja te usklađivanju
mirovina ("Narodne novine", broj 102/98.) i članka 5. točke 11. Statuta
Republičkog fonda mirovinskog i invalidskog osiguranja radnika Hrvatske
("Narodne novine", br. 58/90., 21/91., 116/93. i 23/95.), članka 6. točke
2. Statuta Republičkog fonda mirovinskog i invalidskog osiguranja samostalnih
privrednika Hrvatske ("Narodne novine", br. 58/90., 21/92., 116/93., 23/95.
i 24/97.) i članka 6. točka 9. Statuta Republičkog fonda mirovinskog i
invalidskog osiguranja individualnih poljoprivrednika Hrvatske ("Narodne
novine", br. 58/90., 21/92. i 74/97.), Upravni odbor Republičkog fonda
mirovinskog i invalidskog osiguranja radnika Hrvatske, Upravni odbor Republičkog
fonda mirovinskog i invalidskog osiguranja samostalnih privrednika Hrvatske
i Upravni odbor Republičkog fonda mirovinskog i invalidskog osiguranja
individualnih poljoprivrednika Hrvatske, na zajedničkoj sjednici održanoj
10. rujna 1998., donose

## **PRAVILNIK**

### **O USKLAĐIVANJU MIROVINA I DRUGIH NOVČANIH PRIMANJA IZ MIROVINSKOG I INVALIDSKOG OSIGURANJA**

Članak 1.

Na temelju članka 2. Zakona o prenošenju sredstava državnog proračuna
fondovima mirovinskog i invalidskog osiguranja te usklađivanju mirovina
(u daljnjem tekstu: Zakon) usklađivanje mirovina obavlja se obvezno počevši
od 1. srpnja 1998. za svako polugodište po stopi koja se dobije kao polovica
zbroja stope promjene prosječnog indeksa troškova života u prethodnom polugodištu
i stope promjene prosječne bruto plaće svih zaposlenih u Republici Hrvatskoj
u prethodnom polugodištu.

Članak 2.

Usklađivanje mirovina prema članku 2. stavku 3. Zakona, obavlja se i
u rokovima kraćim od rokova iz članka 1. ovoga pravilnika, ako polovica
zbroja stopa iz članka 1. ovoga pravilnika iznosi više od 3% prema razdoblju
za koje je obavljeno posljednje usklađivanje. Usklađena mirovina pripada
od prvog dana sljedećega mjeseca, nakon mjeseca u kojemu su se stekli uvjeti
za usklađivanje.

Članak 3.

Postotak za usklađivanje mirovina utvrđuje se u visini polovice zbroja
stope promjene prosječnog indeksa troškova života i stope promjene prosječne
bruto plaće svih zaposlenih u Republici Hrvatskoj za razdoblje za koje
se obavlja usklađivanje.

Ako je mirovina usklađena u razdoblju kraćem od 6 mjeseci tada se za
usklađivanje mirovina, istekom polugodišta, izračunava postotak za usklađivanje
mirovina tako da se uzme u obzir kretanje troškova života i bruto plaća,
počevši od mjeseca za koji je posljednji put usklađena mirovina.

Članak 4.

Mirovine ostvarene u tekućoj godini usklađuju se na isti način i u istom
postotku kao i ranije ostvarene mirovine.

Članak 5.

Usklađivanje mirovina obavlja se po službenoj dužnosti, bez donošenja
rješenja.

Članak 6.

Odredbe ovoga pravilnika o usklađivanju mirovina odnose se i na usklađivanje
novčanih naknada za tjelesno oštećenje, doplatka za pomoć i njegu, naknadu
plaće iz članka 52. stavka 1. točke 1. do 3. Zakona o mirovinskom i invalidskom
osiguranju, najviše svote mirovine, najniže mirovine, minimalne mirovine,
granične svote najnižega mirovinskog primanja radi određivanja zaštitnoga
dodatka i zajamčene najniže svote mirovine.

Članak 7.

Ovaj pravilnik stupa na snagu osmoga dana od dana objave u "Narodnim
novinama", a primjenjuje se od 1. srpnja 1998.

Klasa: 140-13/98-01/4034
Urbroj. 341-99-01/98-5
Zagreb, 10. rujna 1998.

Predsjedatelj
Zajedničke sjednice upravnih odbora
**dr. sc. Đuro Njavro,** v. r.

Pravilnik, NN 136/1998-1646